Papersnake/gushiwen huggingface dataset:
颂古
释慧空（宋代）

藏身北斗道弥昌，三脚虾{左虫右麻}著锦裆。
多少病猫餐死鼠，日中抬首眼无光。
休宁县与汪致道诸公别后晚宿黟县界鱼亭驿二首 其一
吕本中（宋代）

竹密如云不见天，好山无数簇溪田。秪应黟县溪山胜，尽在鱼亭驿舍前。
明月湾寻贺九不遇
刘长卿（唐代）

楚水日夜绿，傍江春草滋。青青遥满目，万里伤心归。

故人川上复何之，明月湾南空所思。故人不在明月在，

谁见孤舟来去时。
龙瑞宫
苏泂（宋代）

花竹青虚卉木苍，行穿溪水过山房。
黄冠相对如泥醉，此是人间不老方。
参同契
希迁（唐代）

竺土大仙心，东西密相付。人根有利钝，道无南北祖。

灵源明皎洁，枝派暗流注。执事元是迷，契理亦非悟。

门门一切境，回互不回互。回而更相涉，不尔依位住。

色本殊质象，声元异乐苦。暗合上中言，明明清浊句。

四大性自复，如子得其母。火热风动摇，水湿地坚固。

眼色耳音声，鼻香舌碱醋。然依一一法，依根叶分布。

本末须归宗，尊卑用其语。当明中有暗，勿以暗相遇。

当暗中有明，勿以明相睹。明暗各相对，比如前后步。

万物自有功，当言用及处。事存函盖合，理应箭锋拄。

承言须会宗，勿自立规矩。触目不会道，运足焉知路。

进步非近远，迷隔山河固。谨白参玄人，光阴莫虚度。
咏芍药
谢希孟（宋代）

好是一时艳，本无千岁期。
所以谑相赠，载之在声诗。
和王樵隐阻雨二首 其一
何梦桂（宋代）

春水连天雨载涂，春江无处认平芜。茫茫世路风波恶，留得湘潭橘渚无。
蓝田溪杂咏二十二首。洞仙谣（一作伺山径）
钱起（唐代）

几转到青山，数重度流水。秦人入云去，知向桃源里。
茶山诗
袁高（唐代）

禹贡通远俗，所图在安人。后王失其本，职吏不敢陈。

亦有奸佞者，因兹欲求伸。动生千金费，日使万姓贫。

我来顾渚源，得与茶事亲。氓辍耕农耒，采采实苦辛。

一夫旦当役，尽室皆同臻。扪葛上欹壁，蓬头入荒榛。

终朝不盈掬，手足皆鳞皴。悲嗟遍空山，草木为不春。

阴岭芽未吐，使者牒已频。心争造化功，走挺糜鹿均。

选纳无昼夜，捣声昏继晨。众工何枯栌，俯视弥伤神。

皇帝尚巡狩，东郊路多堙。周回绕天涯，所献愈艰勤。

况减兵革困，重兹固疲民。未知供御馀，谁合分此珍。

顾省忝邦守，又惭复因循。茫茫沧海间，丹愤何由申。
次韵王宫教见贻之什
喻良能（宋代）

家住涛江东复东，渺然云浪接晴空。
半生仕路崎岖里，十亩家晴杳霭中。
来往未成三径乐，笑谈还喜一樽同。
强将俚语赓妍倡，曹郐端惭齿卫风。
水调歌头（和芗林居士中秋）
张元干（宋代）

闰余有何好，一岁两中秋。滕王高阁曾醉，月涌大江流。今夜钓龙台上，还似当时逢闰，佳句记英游。看山兼看月，登阁复登楼。

别离久，今古恨，大刀头。老来长是清梦，宛在旧神州。遐想芗林风味，瓮里自倾春色，不用贳貂裘。笑我成何事，搔首谩私忧。
满江红（丙辰生初自赋）
李曾伯（宋代）

明日生初，还知否、明年六十。嗟老矣、满头都缟，寸心犹赤。三十载间尘土债，几千里外风涛役。赖君天、许放故山归，恩无极。

出而作，入而息。美可茹，鲜可食。任浩书空咄，禹笑人寂。断国谋王非我事，抱孙弄子聊吾适。且从今、时复一中之，杯中物。
闻笛
吴锡畴（宋代）

乾坤沈万籁，风露杳双清。
城近更初转，山空月正明。
揽裘寒意重，看剑壮心惊。
迢递谁家笛，凄凉此夜情。
报恩荷池纳凉呈云心
萧立之（宋代）

重入僧窗听雨眠，藕花只在客床前。囊空不欠苏秦舌，口渴频床陆羽泉。

十里湖光天半席，一阑秋影月初弦。新凉风物无人共，坐听微钟祇自怜。
闻家中被盗作三颂勉之 其一
史浩（宋代）

年饶谷拥困群耕，盗贼多从此辈生。料得欲偷偷既得，从今改恶不宵行。
题养正图六十首 其五十 观图自警
弘历（清代）

出入省无逸，开元治臻泰。天宝相李杨，乃以山水代。

有初鲜克终，万古垂明戒。
送定法师归蜀，法师即红楼院供奉广宣上人兄弟
杨巨源（唐代）

凤城初日照红楼，禁寺公卿识惠休。诗引棣华沾一雨，

经分贝叶向双流。孤猿学定前山夕，远雁伤离几地秋。

空性碧云无处所，约公曾许剡溪游。
三个不归颂 其一
自在（唐代）

割爱慈亲异俗迷，如云似鹤更高飞。五湖四海随缘去，到处为家一不归。
童子求颂
释师观（宋代）

山童山童，叉手当胸。
高低普应，常在其中。
有怀广文俞同年
虞俦（宋代）

客来愧乏牛心炙，茶罢空堆马乳盘。
纵有诗篇惭和寡，了无心印可传单。
平生黄卷能忘味，晚岁青山未厌看。
归去吾庐吾亦爱，更须华屋羡雕栾。
汉铜雁足镫歌为半槎赋
厉鹗（清代）

蒲阪首山青逶迤，黄帝鼎成龙胡垂。战且学仙事绝奇，茂陵刘郎始祝釐。

流传奕叶敦书诗，犹崇祀典敞云楣。妍娥无姅夕侍祠，金釭如虹掺手携。

望灵之来月出时，神光下属风帔帷。翩然而逝不可期，劳心悄兮煎蚖脂。

阴精沙麓祚始衰，效祥安得斋房芝。后代蛤彩莹琼肌，不照绿绨方底儿。

此镫行第人见之，细数瑶琴弹冰丝。铭字俨如沙画锥，内者啬夫椽丞令。

年是竟宁嗟已竟，制器尚象古示儆。随阳有序亦天性，铜花涵碧秋水净。

雅胜羊头与凤柄，夜凉可亲宜放郑。千年瓠史寄间评，君家自发短檠咏。
赋未见君子忧心靡乐八韵寄李载
黄庭坚（宋代）

齐地谷翔贵，排门无爨饙。
二仲有甘旨，奉亲亦良勤。
原田水洸洸，何时稼如云。
无民愿岁丰，正自不忘君。
赴官舟中
萧立之（宋代）

蛰龙初动雨峥嵘，黄浊连宵与树平。路入峡头天一握，梦回蓬背月三更。

江村无复鱼盐市，客饭初尝菌蕨羹。小泊桥南沽斗酒，一街灯火灌婴城。
感兴
胡仲弓（宋代）

有丝不绣平原君，有金不铸钟子期。
此心抱独无人会，百年只有青天知。
青天冥冥不可诘，举头当中有皦日。
从来天日不柯欺，何用区区守暗室。
八月十八日天晓二首
方回（元代）

木犀花正盛，吹入满楼香。
不是人无寐，焉知夜已长。
树鸣秋雨急，潮过海天凉。
自觉衣裘少，侵寻近肃霜。
禁直赋所见荼醾
曹勋（宋代）

密叶素华青羽帔，繁香秀色六铢衣。
枕间为插琉璃满，清梦泠泠入翠微。
赞佛眼叔祖雪堂和尚侍立
释昙华（宋代）

正法眼藏，瞎驴边灭。
父行子随，了无途辙。
老禅已是错针锥，添得应庵乱饶舌。
诗二首
刘望之（宋代）

归计堕何许，出溪仍泝流。
梦回牛溉路，行到马湖秋。
和宇文伯修侍郎会中和堂二首 其一
韦骧（宋代）

燕堂高会势峨峨，拂面薰风气候和。广座初陪文字饮，满城重听裤襦歌。

锦裀藉舞矜回雪，玉麈挥谈沛决河。牧伯娱宾同众乐，庾公清兴未为多。
迎仓使李监丞八绝
曾丰（宋代）

星屏熊轼两从容，未始论功莫大功。
南剑人人无剑气，宜春在在有春风。
奉和圣制幸韦嗣立山庄应制
赵彦昭（唐代）

廊庙心存岩壑中，銮舆瞩在灞城东。

逍遥自在蒙庄子，汉主徒言河上公。
丑奴儿（张仲钦母夫人寿）
张孝祥（宋代）

年年有个人生日，谁似君家。谁似君家。八十慈亲发未华。

棠阴阁上棠阴满，满劝流霞。满劝流霞。来岁应添宰路沙。
放心闲 返老还童
王吉昌（元代）

地水火风。装成四大，到头衰老成空。死生蝉脱，凭据妙用修崇。合天地、推移真造，阴阳运、匹配雌雄。神胎剖判，氤氲圣体，轻健还童。养就如如，玄皇消息，匠至虚、法像灵通。密藏浩气，廓变化，体无穷。恣?赫、元初模样，跨鸾鹤、笑傲天宫。纵横自在，显超凡入圣，千古清
幽居即事
陆游（宋代）

酒能忘事物，不过在醉时。
麴孽力既尽，万绪如盎丝。
阿堵雅见疏，欢伯难与期。
自怜善用短，时诵止酒诗。
颂古四首
释景元（宋代）

灵树面皮多葛怛，韶阳板齿上生毛。
会得国清才子贵，不会家富小儿娇。
过白沙竹枝歌六首
杨万里（宋代）

昨日下滩风打头，羡他上水似轻鸥。
朝来上水帆都卸，真个轻鸥也自愁。
自横塘桥过黄山
范成大（宋代）

阵阵轻寒细马骄，竹林茅店小帘招。
东风已绿南溪水，更染溪南万柳条。
满江红（题快阁和徐宰韵）
刘仙伦
（宋代）

快阁东西，鸥边问、晚晴可喜。鸥解语、既盟之后，两翁曾倚。笛弄惯听黄鲁直，履声深识徐渊子。添我来、相对两忘机，真相似。

也不种，闲桃李。也不玩，佳山水。有新诗字字，爱民而已。一片心闲秋水外，三年人在春风里。涨一篙、江水送归鸿，明朝是。
秋仲晦前菌阁
张慎言（明代）

终年无客到，辜负此林丘。
所以扶筇者，常为竟日游。
云将心共远，天与水争秋。
正尔沉吟处，斜阳不可留。
跋徐恭仲省干近诗三首
杨万里（宋代）

仰枕糟丘俯墨池，左提大剑右毛锥。
朝兰夕菊都餐却，更斫生柴烂煮诗。
望西山怀驹父
李彭（宋代）

去岁湖湘赋凛秋，闻君江国大刀头。百年会面知几遇，十事欲言还九休。

照眼遥岑落怀袖，过眉拄杖立汀洲。莫言青山淡吾虑，谁料却能生许愁。
荔子绝句
陆游（宋代）

驿骑星驰亦快哉！筠笼露湿手亲开。
不应相与无平素，曾忝戎州刺史来。
咏史诗。垓下
胡曾（唐代）

拔山力尽霸图隳，倚剑空歌不逝骓。

明月满营天似水，那堪回首别虞姬。
偈颂一百零四首 其七十六
释绍昙（宋代）

庾岭春归，溪梅早知。雪破寒英，一点半点，月横疏影，三枝两枝。

未放高楼吹笛，且听茆舍吟诗。十分潇洒，一段清奇。

将谓黄梅消息绝，暗香犹有好风吹。
和苏子瞻通判在告中闻余出郊以诗见寄
陈襄（宋代）

郊原绿意动游人，湖上晴波见跃鳞。
间逐牙旗千骑远，暗惊梅萼万枝新。
寻僧每拂题诗壁，邀客仍将沪酒巾。
寄语文园何所苦，且来相伴一行春。
长江和友人韵
金以成（清代）

岷峨一注湿天根，禹力疏排信有神。水气升腾朝日月，滩痕明灭认冬春。

蟂矶北望山如绣，牛渚东来泻作银。多少帆樯争利涉，凭君指点斗间频。
别贾侍御二首 其二
郭祥正（宋代）

连日持杯选胜游，今朝兴尽棹归舟。欲知魂梦思君处，却御清风过北楼。
秋兰阁坐雨诸子来集 其二
伍瑞隆（明代）

偶尔成幽赏，居然得隐心。窗檐山色近，门径雨花深。

夕鸟乱鸣树，凉风微动琴。平生寥落意，对尔一长吟。
芍药诗
王禹偁（宋代）

满院匀开似赤城，帝乡齐点上元灯。
感伤纶阁多情客，珍重维扬好事僧。
酌处酒杯深蘸甲，折来花朵细含棱。
老郎为郡辜朝寄，除却吟诗百不能。
看梅归马上戏作
陆游（宋代）

平明南出笮桥门，走马归来趁未昏。
渐老更知闲有味，一冬强半在梅村。
本为梅花判痛饮，却嗅梅香消宿酲。
日欲落时始上马，青羊宫前闻发更。
丁卯岁归仰天坞故山 其一
海岱（明代）

松小已逾岭，不归应偶然。久窥飞鸟意，难定白云天。

夜磬答孤语，秋花照短眠。清光纷委壑，寒重草堂前。
兵乱后自嬄杂诗 其二十八
吕本中（宋代）

忽复清明过，林园绿阴稠。光阴同毂转，身世着舟浮。

旧识梁间燕，全生水上鸥。幸闻诸将辈，稍稍近前旒。
挽黎雪青
陈献章（明代）

诗草人收味月亭，先生何处独登瀛。山云自映新坟白，斋榜空悬旧雪青。

到了有生还似寄，寻思是梦不如醒。秪应更坐蒲团破，读尽琅函几部经。
天马歌
陆仁（元代）

于穆世祖肇王迹，受天之庆大命集。神宇鸿图大无及，功烈皇皇共开辟。

四方下上沛流泽，列圣相承缵丕绩。哲王嗣位建皇极，大臣弼辅尚禹稷。

礼乐制度靡有隙，六府孔修万姓怿。天子圣德于昭共，念承皇祖心弗宅。

日月同明天地廓，绝域穷陲归版籍。万国贡献岁靡息，琛瑶瑰异陋金锡。

岂须征讨费兵革，文怀远人尽臣服。至正壬午秋之日，天马西来佛郎国。

佛郎之国邈西域，流沙瀰漫七海隔。浪波横天马横涉，马其犹龙弗颠踣。

东逾月窟过回纥，陆地不毛千里赤。太行雪积滑如石，电激雷奔走飙歘。

四年去国抵京邑，俯首阙廷拜匍匐。帝见远臣重怵惕，慰劳以酒赐以帛。

远臣牵马赤墀立，金羁络头朱汗滴。房星下垂光五色，肉騣巍巍横虎脊。

崇尺者六修丈一，墨色如云踶两白。天闲骐驎俱骏骨，天马来时皆辟易。

骕骦屈桀未足惜，大宛渥洼斯与敌。穆王八骏思游历，汉武穷兵不多得。

天马自来徵有德，史臣图颂永无斁。再拜歌诗思彷佛，愿帝爱贤如爱物。

更诏山林访遗逸，□□治化齐尧日。帝业永固保贞吉，天子万寿天降福。
虞美人 怀鲁仲实
庄棫（清代）

悠悠客鬓生华发。十载音书绝。枕函残梦醒微茫。瞥见南飞乌鹊不成行。

故人识我词中意。说也先憔悴。蓬莱方丈不须游。近日乘槎直到海西头。
幽居岁暮
陆游（宋代）

却医翻少疾，辞禄不加贫。
嘉木移俱活，村醪酿辄醇。
悠悠还过日，盎盎又逢春。
狂舞君毋笑，梅花插满巾。
舟中卧听守之读皇宋诗
钱时（宋代）

一转船头便是归，蓬窗初煖睡偏宜。
略无梦到华胥国，枕上听歌圣宋诗。
孤雁
黄庚（元代）

长空独嘹唳，隐约背斜晖。
塞北离群远，江南失侣归。
度云邻只影，照水认双飞。
却羡投林鸟，相逢入翠微。
美杨侍御清文见示
钱起（唐代）

伯牙道丧来，弦绝无人续。谁知绝唱后，更有难和曲。

层峰与清流，逸势竞奔蹙。清文不出户，仿像皆在目。

雾雪看满怀，兰荃坐盈掬。孤光碧潭月，一片昆仑玉。

初见歌阳春，韶光变枯木。再见吟白雪，便觉云肃肃。

则知造化源，方寸能展缩。斯文不易遇，清爽心岂足。

愿言书诸绅，可以为佩服。
题张武定公死事诗卷后
黄溍（元代）

古称马革裹尸还，祗有空言世共传。一死如公良伟甚，百年遗庙独巍然。

要从身后观馀烈，试听军中奏凯还。文武衣冠方迭起，后先奕叶更绵绵。
人参
苏过（宋代）

草木异所禀，甘苦分炎凉。人参独中和，群药敢雁行。

虽微瞑眩力，颇著难老方。譬之古循吏，有益初无伤。

安神补五脏，自使精魄强。罗浮仙者居，灵质不自藏。

移根植膏壤，桠叶粲以长。东南虽异产，辽海谁能航。

誓将北归日，从我涉汉湘。种之眉山阴，得与伯仲尝。
园桂初发邀同社小饮
张镃（宋代）

故故论年赏，新看惜未多。
一香参众树，千月下纤娥。
今雨胡能阻，秋虫亦复歌。
有情毋恡醉，斯世合婆娑。
周敬修同年令怀远致书问太湖政绩赋以答之
刘鸿翱（清代）

万仞青山围画城，一湖波浪放船行。地真山水争奇处，人是羲皇向上情。

大半渔樵为世业，无多雀鼠任乡平。武陵何用官经理，不必桃源问政声。
句
释昙颖（宋代）

家里已无回日信，路边空有望乡牌。
村思
陆游（宋代）

揣分新辞禄，扶衰又度秋。
已将穷博健，更赖学忘忧。
船护烟陂鸭，栏归草径牛。
作劳何以慰，茅店问新篘。
五音曲 其三 宫引
佚名（隋代）

八音资始。君五声。兴此和乐。感百精。优游律吕。被咸英。
红梅素帐
顾璘（明代）

皎皎吴绫雪莹，累累梅蕊红殷。五夜瑶台素月，千群玉女朱颜。
雪山院
汪任（宋代）

乘兴拿舟到雪山，松篁门径望中宽。
翻思我佛修行处，景物虽殊道一般。
秋发庾岭
汤显祖（明代）

枫叶沾秋影，凉蝉隐夕晖。
梧云初暗露，花露欲霏微。
岭色随行棹，江光满客衣。
徘徊今夜月，孤鹊正南飞。
得延庚侍御书期余入都作诗谢之 其一
郭麟（清代）

金阙觚棱梦已非，不才甘与世相违。上书年少先华发，射虎将军今短衣。

永忆江湖堪送老，惊心故旧亦全稀。剧怜青琐登朝籍，肯念沧洲有钓矶。
蓦山溪·小山苍翠
佚名（宋代）

小山苍翠，竹影横窗畔。青缕断薰炉，觉身居、风台月观。清香招近，谁为植幽丛，金作蓓，蕾成花，尚带鹅黄浅。汉宫半额，未许人间见。不比岭前梅，问无因、天高水远。宜烟宜雨，淡淡一枝春，乘好兴，缀新诗，只恐冰生砚。
满庭芳·题刘将军像卷，同蒋玉渊作
张夏（清代）

藜阁王孙，沙堤介弟，移来彩戟双双。功成身退，早撇却炎凉。

何必凌烟画就，开金谷、歌舞徜徉。但一壑，松风梦足，苔卧绿沉枪。

从他门户盛，编篱插棘，独坐霎阊。到天涯览古，百咏千觞。

更拟翻经入道，桃源口、借问渔郎。嗤当日，射生驰属，仗剑事先皇。
明月
李如璧（唐代）

三五月华流炯光，可怜怀归郢路长。逾江越汉津无梁，

遥遥永夜思茫茫。昭君失宠辞上宫，蛾眉婵娟卧毡穹。

胡人琵琶弹北风，汉家音信绝南鸿。昭君此时怨画工，

可怜明月光朣胧。节既秋兮天向寒，沅有漪兮湘有澜，

沅湘纠合淼漫漫。洛阳才子忆长安，可怜明月复团团。

逐臣恋主心愈恪，弃妻思君情不薄。已悲芳岁徒沦落，

复恐红颜坐销铄。可怜明月方照灼，向影倾身比葵藿。
书经求度
释居简（宋代）

舍父区区向外驰，那堪求度运毛锥。转身成佛仍多事，大丈夫儿莫学伊。
四时白纻歌五首 其一 春白纻
陈恭尹（清代）

新林生叶花交飞，珠帘初日流素晖。洞房夜烛光力微，起舞君素歌露晞。

宛如游龙翩如鸿，骨柔态变不可终，高举长袖云回风。

凤文双履金缕衣，长跪为君擎玉卮，芳年逝者已若斯。
车轣辘
刘迎（金朝）

马虺隤，牛觳觫，山行萦纡车轣辘。路旁指点是官人，老矣一翁双鬓秃。

汝牛幸可耕，汝马幸可骑，有此可载琴书归。胡为奔走东西道，白发刁骚被人笑。
句 其十八
刘敞（宋代）

说文黄葵常倾叶，向日不令照其根。
金陵杂兴二百首
苏泂（宋代）

毫端真敌万人军，蔬笋能空粉黛群。
机幕昼閒仍吊古，不胜东合好郎君。
和岩壑兄九日
苏泂（宋代）

华颠可笑插茱萸，儿女欢然竞挽须。
故国黄花元自好，荒台青草孰为娱。
举觞感慨悲歌有，落帽风流蕴藉无。
粘起半生铁如意，今愚何似古之愚。
雨中得吕氏读诗记答李三洲四首 其四
黄佐（明代）

游丝千尺绊行尘，黄鸟嘤嘤似劝人。尊酒当年同李白，融融风日洛桥春。
眼儿媚·中元夜有感
纳兰性德（清代）

手写香台金字经，惟愿结来生。莲花漏转，杨枝露滴，想鉴微诚。
莲知奉倩神伤极，凭诉与秋擎。西风不管，一池萍水，几点荷灯。
夜兴
汪莘（宋代）

簟纹如水浸蟾光，睡觉湖边月半床。
道是广寒疑不是，月中那得藕花香。
再次韵
陈棣（宋代）

雨过滩声急，无风亦自波。
花稠春意闹，山远月明多。
地僻无来辙，门閒欲设罗。
胸中元礧磈，诗酒漫揩磨。
念奴娇
曾觌（宋代）

霁天湛碧，正新凉风露，冰壶清彻。河汉无声□□□，涌出银蟾孤绝。岩桂香飘，井梧影转，冷浸宫袍洁。西厢往事，一帘幽梦凄切。

肠断楚峡云归，尊前无绪，只有愁如发。此夕姮娥应也恨，冷落琼楼金阙。禁漏迢迢，边鸿杳杳，密意凭谁说。阑干星汉，落梅三弄初阕。
无题
薛师石（宋代）

平生爱菊与梅花，菊比渊明梅似逋。
谁知此道今寥落，爱菊爱梅人也无。
答王叔润
卢大雅（明代）

天禄然藜懒校经，扁舟随处入鸥汀。西风举扇无王导，东海移家有管宁。

溪雨初晴云更白，湖霜未落草犹青。客楼寂寞江天外，几度遥瞻处士星。
同子与明卿元美席上赋别于鳞得云字
宗臣（明代）

使者衣冠凌紫氛，五陵春色坐纷纭。中原独酒蒹葭泪，落日相纷猿鹤群。

永夜列星垂蓟野，西方千骑乱胡云。太行咫尺愁风雨，何处晴虹可赠君。
西铭
北宋·张载（宋代）

乾称父，坤称母；予兹藐焉，乃混然中处。故天地之塞，吾其体；天地之帅，吾其性。民，吾同胞；物，吾与也。

大君者，吾父母宗子；其大臣，宗子之家相也。尊高年，所以长其长；慈孤弱，所以幼其幼；圣，其合德；贤，其秀也。凡天下疲癃、残疾、惸独、鳏寡，皆吾兄弟之颠连而无告者也。

于时保之，子之翼也；乐且不忧，纯乎孝者也。违曰悖德，害仁曰贼，济恶者不才，其践形，惟肖者也。

知化则善述其事，穷神则善继其志。不愧屋漏为无忝，存心养性为匪懈。恶旨酒，崇伯子之顾养；育英才，颍封人之锡类。不弛劳而厎豫，舜其功也；无所逃而待烹，申生其恭也。体其受而归全者，参乎！勇于从而顺令者，伯奇也。

富贵福泽，将厚吾之生也；贫贱忧戚，庸玉汝于成也。存，吾顺事；没，吾宁也。
汝川行
欧阳詹（唐代）

汝坟春女蚕忙月，朝起采桑日西没。轻绡裙露红罗袜，

半蹋金梯倚枝歇。垂空玉腕若无骨，映叶朱唇似花发。

相欢谁是游冶郎，蚕休不得岐路旁。
题竹
张嵲（宋代）

山磎荦确雾冥冥，瘦笋初从石罅生。
开图细想经过地，记得南山步晚晴。
上归州刺史代通状
怀濬（唐代）

家在闽山东复东，
其中岁岁有花红。
而今再到花红处，
花在旧时红处红。
赞皇公祠
杨杰（宋代）

梦到瀛洲夜，觉来江上秋。一身投绝域，千古吊穷愁。
匏有苦叶
佚名（先秦）

匏有苦叶，济有深涉。深则厉，浅则揭。
有瀰济盈，有鷕雉鸣。济盈不濡轨，雉鸣求其牡。
雍雍鸣雁，旭日始旦。士如归妻，迨冰未泮。
招招舟子，人涉卬否。人涉卬否，卬须我友。
杂咏一百首·儒仲妻
刘克庄（宋代）

彼雏饰容服，吾穉业耕锄。
不以贫惭富，贤哉妇儆夫。
山居杂诗九十首
曹勋（宋代）

蒲桃天下冠，太原与全邠。
邠故近西凉，种植纷士民。
岂但马乳堆，殆若荔子春。
为膏为酒醴，香味有此珍。
寿凌元春宗伯六十
郭仲敬（宋代）

旧是瑶阶玉筍班，早乘白鹿出人间。
朝依汉殿参玄典，夕护仙炉炼大还。
三月崆峒传帝录，千年姑射驻童颜。
马家仙井家园在，何事青牛远渡关。
红缨白帽
刘崧（元代）

白帽缀红缨，军容喜称情。兜鍪知较古，贝胄比还轻。

上马秋风动，归营夜雪明。少年趍幕府，岸帻尽谈兵。
题浯溪中兴颂二首
陈容（宋代）

银旗金甲渡巴西，灵武城楼已万几。
一札祗闻元帅命，五笺合万使臣归。
未闻请表更追表，且看黄衣换紫衣。
天性非由人伪灭，何缘尚父结张妃。
咏史上·韩信三首
陈普（宋代）

蹀血中原不用骄，论功何似禹乘橇。
始终两汉无留葛，谁与尘编慰寂寥。
茅林八景为姜太守题 其八 芸馆书声
张吉（明代）

先生终日忘餐，细嚼古人糟粕。欲觅道腴一真，休与筌蹄相约。
次韵子椿见寄
李之仪（宋代）

一逢佳节一消魂，青彻江山绿满园。又把锄犁聊自遣，却嗟身满独难论。

三钟切幸资三径，九奏时犹梦九门。胜处何能偏见忆，便应佳思袭香荪。
凌翠阁 其二
韦骧（宋代）

凌翠阁，突兀撑寥廓。满眼苍烟万里春，忍负十分金凿落。
醉中对红叶
白居易（唐代）

临风杪秋树，对酒长年人。醉貌如霜叶，虽红不是春。
满江红·才过新正
李曾伯（宋代）

才过新正，能几日、海棠开了。将谓是、睡犹未足，嫣然何笑。一片殷红新锦样，天机知费春多少。更芳期、不待燕黄昏，莺清晓。花旧说，南昌好。花宜占，东风早。想香霏地近，融和偏巧。佳句流传千古在，石湖不见坡翁老。倩何人、寄驿报家山，教知道。
次绩溪赵簿孟英见投韵
许月卿（宋代）

碧涧仙人亦爱楼，星溪楼上豁双眸。
吟边兴落千峰外，醉里眉攒万国愁。
传舍官途轻似燕，禅心世事狎於鸥。
诗人将半南唐帝，碧涧云烟六月秋。
赋带露樱桃
吕诚（元代）

万绿丛中缀木难，折来灵液尚漙漙。玉纤香剥鸡头软，仙掌寒分鹤顶丹。

天酒淋漓樊子醉，月盘璨璀汉臣看。不妨更渍蔷薇水，润我谈玄舌本乾。
英宗皇帝挽词五首
王珪（宋代）

五载临朝浅，群生受福多。
徽名方镂玉，顾命忽陈戈。
风露翻金铎，尘埃满画鼍。
从兹天庆节，万寿复谁歌。
念奴娇 其二 赵氏席间即事，再用坡韵
刘辰翁（宋代）

四无谁语，待推窗、初见江南风物。索笑巡檐无奈处，悄隔东邻物壁。有酒如船，招呼满载，只欠枝头雪。疏花冷眼，坐中都是词杰。
堪恨几日西郊，寻消问息，肯向吟边发。著意相看，又恐是、六出幻成还灭。恼恨儿童，攀翻顶戴，不到先生发。明朝重省，初三知属谁月。
滕勿斋内杨氏挽词
王柏（宋代）

吴门山少兮烟水宽，一锸千金兮尚云悭。
夫人勤俭兮同艰难，兮荆苟美兮营玄关。
平生首丘兮志应寒，双溪渺渺兮何时还。
湖口 其二
刘攽（宋代）

清溪物色亦消忧，风雨何辞有滞留。定似湖边钓鱼客，一生家事托孤舟。
渔村即事
符之恒（清代）

村边软草涴春泥，小雨初晴绿满溪。几幅斜阳挂鱼网，人家多在柳塘西。
春怀六首怀方侯也 其二
孙绪（明代）

别君半载馀，两地共明月。望眼逐归云，柰此心矻矻。

羡君明秀逐，寒冰映瑶玥。羡君飘逸才，长空渺鹏鹘。

去岁忆兹辰，始见君节钺。肆意谈与笑，一朝几搪突。

迢迢回首思，寸心欲成窟。问君知不知，君知焉可忽。
大通河
德龄（清代）

山断得平路，摇鞭渡大通。千峰晴入画，一水澹涵空。

狐兔营深窟，鹰鹯识顺风。惭无绥远略，观猎赋徒工。
送王正仲长
梅尧臣（宋代）

汴渠溯复沿，自可见迟速。来时迟有粮，去恨速无谷。

有粮安计程，无谷不遑宿。霜高万物枯，源水缩溪谷。

黄流半泥沙，势浅见蹙澳。千里东归船，何日下清渎。

澹澹风雨寒，长汀嚎雁鹜。将投孤戍远，四顾危樯独。

强语慰妻孥，多虞赖僮仆。到家秫已收，缀树橘始熟。

折腰无惭陶，怀遗焉愧陆。我方羡子行，送望不移目。
初冬快晴陪宣卿叔夏游石头庵过三生藏穷深极
胡寅（宋代）

祝融朝日丽东天，袅袅西风紫雁前。
千玉散青攒叠巘，万云流白涨晴川。
自君之出矣
黄谏（明代）

自君之出矣，迢递玉关西。思君心万里，陇树晓烟迷。

自君之出矣，远戍向轮台。思君望征雁，不见帛书来。
送福昌周繇少府归宁兼谋隐
杜荀鹤（唐代）

少见古人无远虑，如君真得古人情。登科作尉官虽小，

避世安亲禄已荣。一路水云生隐思，几山猿鸟认吟声。

知君未作终焉计，要著文章待太平。
月台
王之道（宋代）

低迷委径柳，氛氲被池莲。
亭前秋雨馀，明月来婵娟。
高台甃苍玉，清风夜周旋。
举杯属姮娥，醉舞还蹁跹。
早发襄邑
刘弇（宋代）

迢迢汴水吞窈冥，白榆多于天上星。林梢碎漏月痕白，草头冷泣萤腰青。

云霄九重近在目，鹓鹭百翮谁趋庭。鸡声马蹄正立敌，断送垢褐疲吾形。
春日田园杂兴四首 其三
殷葆诚（清代）

絮逐东风燕子忙，田家原趁好年光。麦畦雉雊儿挑菜，柳陌鸠鸣妇采桑。

偶为看花来古寺，半缘招饮到邻庄。及时行乐休辜负，记取吟怀付夕阳。
和陈无逸九日 其二
牟巘（宋代）

万事真成一缪悠，西风节物若为酬。鸿饥未觉他乡远，菊老谁为此日愁。

已洗眵昏看白眼，更扶衰病费丹头。吟情笑我今何似，废笕寒泉涩不流。
贾治安骑驴图
甘立（元代）

西风乌帽鬓毵毵，拂袖长吟倚暮酣。得句不冲京兆尹，蹇驴行遍大江南。
借居值雪
陈起（宋代）

已叹长安索米难，可禁风雪满长安。
无家又是于人借，有命从来只有宽。
春入园林根觉暖，色连天地眼生寒。
西湖寂寞梅无伴，合向孤山忍冻看。
吴门道中二首
孙觌（宋代）

数间茅屋水边村，杨柳依依绿映门。
渡口唤船人独立，一蓑烟映湿黄昏。

一点炊烟竹里村，人家深闭映中门。
数声好鸟不知处，千丈藤罗古木昏。
席大光邀同赋墨梅花 其二
张守（宋代）

骚人洗砚试松烟，造化炉锤贮笔端。春破南枝入诗眼，句成祇许画中看。
水调歌头·金节照南国
李处全（宋代）

金节照南国，画戟壮陪都。严谯鼓角霜晓，雄胜压全吴。葱茜采香古径，缥缈折梅新奏，春事早关渠。谁识使君意，行乐与民俱。

披绣幌，薰宝篆，引琼酥。黄堂当暇，宾幕谈笑足欢娱。看取十行丹诏，遥指五云深处，归路接亨衢。玉佩映鸳缀，不老奉轩虞。
送别
贡性之（元代）

江上船开起棹歌，离愁无奈故人何。桃花流水春三月，杨柳东风雨一蓑。

送别转嗟形影独，相思从此梦魂多。到时定有平淮策，勋业终归马伏波。
八月十八日观潮
宋实颖（清代）

头白灯明急管催，高楼晴槛倚江开。潮声夜静千帆转，断岸风回万马来。

吴越山川供醉眼，古今天地独登台。九秋萧瑟谁堪赋，滚滚词人庾信哀。
相思
白玉蟾（宋代）

萧瑟兮枫林，呜咽兮岩泉。
於此明月夜，拨动相思弦。
音容尚如昨，恩爱空自怜。
天风吹广寒，夜露飘飞仙。
夫岂不垂念，孤凤谁与眠。
人生亦客寄，胡不俱死遄。
使我向阑干，泪雨如涓涓。
清溪县
李世杰（清代）

踏破层云下碧霄，沈黎烟景晚萧萧。山分僰道蛮天迥，路向乌斯异国遥。

荒邑衙斋供馆舍，民居板屋耐飘摇。无眠一夜风声急，似听钱塘八月潮。
凤凰篇
祝允明（明代）

翩翩双凤凰，飞集南海傍。众鸟往从之，不弃老秃鸧。

凤凰自飞来，只在海傍宿。人为天下祥，我为天下哭。

凤鸣四海清，老鸧亦解啾啾声。老鸧无凤姿，笼中拘辱不得争。

凤凰顾老鸧，相慰勿自伤。老鸧荅凤凰，凤兮知老鸧。

老鸧只在草莽伏，物遇其类心凯康。但令凤凰联翩上阿阁，老鸧百岁没向江湖亦足乐。
如梦令
胡铨（宋代）

谁念新州人老。几度斜阳芳草。眼雨欲晴时，梅雨故来相恼。休恼。休恼。今岁蕊枝能好。
喜晴
陈普（宋代）

炎天积雨气如秋，今日新晴快倚楼。
神女收云清客梦，羲和鞭日慰民愁。
昨朝苔砌行蝼蝈，破晓松梢乱栗留。
暑气犹轻如四月，欲从溪上问轻舟。
送华阳刘法师
黄履（宋代）

餐霞积金峰，行年五十六。身轻旷世龟，眸莹新生犊。

偶乘飞凫来，就我檐下宿。倾盖如久要，片言会心曲。

嗟余亦何有，所慎止能烛。乍聆屑霏霏，虚室增兰馥。

仙经累万卷，学者纷麻粟。大车循垣途，几人契华毂。

赤水遗玄珠，离智不能烛。延章洞秋石，应手黄芽熟。

先生得何深，清名达尧屋。优诏辞窐衡，太平高逸躅。

阴功期三千，馀事付神箓。腊穷一雨清，归兴蔼幽谷。

安期枣如瓜，茅君朮比玉。临行笑遗余，可返鬓毛绿。

屈眴文兜绵，团虬色浮粥。聊将报齐桃，不俟从季卜。

白云暂去来，碧岭本无辱。预为明月思，可望不可掬。
赠王生
姚勉（宋代）

三年刻楮多苦心，不龟手方只百金。
近来自笑巧成拙，舍去二艺趋鸡林。
文章小巧虫雕刻，大巧天机五云色。
单传此印到人间，君亦当成近朱赤。
松麓先生叹数穷，请君专志毋分功。
悲丝正谓可白黑，斲雕庶得还淳风。
方今天诏兴贤急，家家倒屣迎君入。
试按春风官柳汁，更刊进士题名集。
从此君应百不忧，十万腰缠鹤扬州。
虽然文章亦徒耳，万言不直一杯水。
闻君一艺尤更精，明珠为人买娉婷。
血色罗裙掩雕字，囊金柜帛当充庭。
咏怀 其二
李延兴（元代）

不见严亲面，光阴忽四年。文章多散失，勋业竟流传。

故冢燕城曲，荒祠瘴海边。寒窗读诗处，新废蓼莪篇。
凌山驿次湛内翰韵四首 其二
潘希曾（明代）

嘉树晴光艳，澄江春水深。渔翁坐晒网，顾妇作蛮音。
池上秋海棠
谢秀孙（明代）

芳草依碧池，佳花点秋石。绿叶与紫茎，何数秋兰色。

主人策仗行，三径偶相值。采之置瓶中，颜色照几席。

有如浣纱女，斜立石潭侧。幽芳独自怜，忽遇五湖客。

沼吴果何人，撚花长太息。
和顾牧原舟中见寄原韵 其一
纪淑曾（清代）

青山白浪晚峥嵘，愁指寒云是去程。天上星辰劳北望，舟中儿女倦西征。

夕阳郧口帆初卸，野岸椒盘岁又更。独对庭梅思折赠，夜窗风雪暗孤檠。
寒岩
释元肇（宋代）

信宿到寒岩，灵踪出晓岚。悬崖嵌似凿，著屋巧如龛。

石月观心处，霜钟是对谭。遍寻双隐句，风叶已䰐鬖。
三闾大夫
刘威（唐代）

三闾一去湘山老，烟水悠悠痛古今。青史已书殷鉴在，

词人劳咏楚江深。竹移低影潜贞节，月入中流洗恨心。

再引离骚见微旨，肯教渔父会升沈。
春日邀彦吉集烟雨楼漫赋
陈履（明代）

秀州城南烟水多，当年此地频经过。同游俱是高阳侣，临风呼经还悲歌。

湖上高楼锁烟雨，步久荒凉已非故。周遭雨浦只菰蒲，来往烟汀但鸥鹭。

此时游客皆大惊，一方胜乐徒有名。经酣倚剑湖天暮，唏嘘感叹空含情。

不堪岁月随流水，世路萍踪渺难拟。镜里星霜十二秋，眼中烟水三千里。

今日重来觅旧游，更邀词客同登楼。雕窗洞豁霞光入，绮槛交疏翠色浮。

翠色霞光纷不了，词客凭虚骋吟眺。豪怀勃勃薄青霄，共倚春风发长啸。

人间世事多乘除，向时感慨今欢娱。与君共进杯中物，风光此后知何如。
自豫章至南山月下望庐山
释德洪（宋代）

扁舟秋晚离南浦，片席摇风望新渚。扬澜大浪晴拍天，南山窈窕开莲宇。

倒樯散策一登临，便拟掩关深处住。吾生饱食随东南，去亦无求住无取。

江山得意且题诗，从游况复皆真侣。青灯灼灼夜窗深，对床卧听风瓯语。

忽惊忧患一笑空，便觉此生真逆旅。隔岸庐山金碧开，月明尚记曾游处。

何当乘兴更一游，兴阑却向钟山去。
县楼独酌
文同（宋代）

向晚无公事，身如太古闲。
县楼明夕照，樽酒对南山。
放意利名外，游心天地间。
生来不能饮，到此学酡颜。
与王伯刍 其一
杨愿（宋代）

冷官厅事客来稀，种绿阴阴结夏帷。忽得君诗惬人意，陶家风到北窗时。
访吴泉宾先生山居失路
王慎中（明代）

曾识高人栖隐处，碧林斜带芳村路。本期屡访恣游盘，不谓今来重迷误。

野桥横坼乱行潦，疏林鸣蝉秋欲老。始蹑鹤踪半没泥，却寻樵径时埋草。

非关涉历记途差，自是幽贞隔世涯。赖有山前新涨水，微红流出涧中花。
十二月八日步至西村
陆游（宋代）

腊月风和意已春，时因散策过吾邻。
草烟漠漠柴门里，牛迹重重野水滨。
多病所须唯药物，差科未动是闲人。
今朝佛粥更相馈，更觉江村节物新。
缘识
宋太宗（宋代）

慕道焚修万法通，一心清淡奉真宗。
方知异境人难见，见即虚无事不空。
和毛国镇白云庄五咏 濯缨庵
苏辙（宋代）

临池濯足惜泉清，缨上无尘且强名。
横木为桥便独往，结茅依强类天成。
往还渐少人谁识，寝食无为身转轻。
有似三吴朱处士，钓鱼谁与话西征。
送刘茂材主簿之官理定
杨万里（宋代）

陆机二十作文赋，刘群二十诣太常。桃花浪险阿香怒，点破龙额归西江。

平津六十策第一，刘君五十赐袍笏。一官初入八桂林，官无早晚在努力。

大帅大漕两德星，总是青原旧使君。若问公堂阶下吏，便是三瑞堂前门生前进士。
七交七首·自叙
欧阳修（宋代）

余本漫浪者，兹亦漫为官。
胡然类鸱夷，托载随车辕。
时士不俛眉，默默谁与言。
赖有洛中俊，日许相跻攀。
饮德醉醇酎，袭馨佩春兰。
平时罢军檄，文酒聊相欢。
村行所见
赵文（宋代）

良苗未成实，绿色相交加。
南风嘘拂之，奔走如惊蛇。
田家乐事四首 其三 结茅
缪荃孙（清代）

茅屋两三椽，门对青山开。深恐秋风急，家室先摧颓。

白雪理庚庚，昼夜手编排。昔日我旧居，轮换高崔嵬。

一朝观豺虎，化为尘与灰。乱定返乡里，亲自除草莱。

蜗居低打头，坐卧鸡犬偕。吾侪本小人，蓬荜分所该。

昨闻圣明诏，亦罢建章台。广厦庇孤寒，空存杜陵怀。
梅隐为丁仕器题
李裕（元代）

剑城之西剑江隈，人家矗矗多楼台。中有高人好奇古，屋前屋后多栽梅。

冰姿潇洒心如铁，花林风动飘香雪。临轩独对襟抱冲，节操应知共贞洁。

有时树底笑弹棋，有时花前调素丝。吟馀东阁酒醒处，梦结罗浮月上时。

𦸒𦰫岂同陶径菊，清癯绝胜梁园竹。逋仙去后久寂寥，喜有高人继芳躅。
封丘作
高适（唐代）

州县才难适，云山道欲穷。揣摩惭黠吏，栖隐谢愚公。
除夕
胡俨（明代）

客里逢除夕，灯前苦忆家。不闻鸣爆竹，宁复颂椒花。

鬓发非春事，风霜老岁华。一杯亲陇酒，涕泪隔天涯。
答惇上人七首 其二
饶节（宋代）

因君撩我强题诗，却忆当年梦里时。不识江南好风景，采蘋人唱鹧鸪辞。
杨待制挽词
韩元吉（宋代）

妙龄著足道家山，壮岁升华玉笋班，
千里麾符才假手，几年香笋竟投閒。
诗书坐命名家声大，簪绂谁令寿历悭。
太傅功名有遗恨，鵷雏凋落泪频潸。
追挽监簿李公
徐鹿卿（宋代）

谁将伪学涴忠良，满眼脂韦时样妆。敢斥弘羊苏岁旱，始惊鸣凤见朝阳。

生前运蹇官三品，死后流传纸一张。前辈遗风今寂寞，狂歌聊复吊清湘。
里中无居寓丹阳县书怀呈邑宰张子蒙
葛胜仲（宋代）

假守秦头两月彊，往来遵路一年忙。幸逢庇邑人惟旧，暂脱浮家计亦良。

退食井腴如就国，遥寻祖系似还乡。南风未便轻蓬荜，也与虚窗拂衽凉。
诗僧常不轻以梅花句得名于时雪后踏月相过论
杨冠卿（宋代）

十年袖里梅花句，梦绕江南烟雨村。
今日相看更愁绝，天低云淡月黄昏。
关山月二首 其一
王慎中（明代）

青海风高月出迟，关山漠漠雁飞时。不寐征夫俱泪落，何须更向曲中吹。
贺新郎（怀仙楼）
葛长庚（宋代）

极目飙尘表。醉酣时、楼中起舞，楼前舒啸。坐见四山烟雾散，是楼落花啼鸟。忽惊下、九天星斗。双鹤飞来风露爽，一声声、清唳苍松杪。奈对景，不酾酒。

旧家三点蓬莱小。有琼台双阙，长是香花缭绕。铁笛夜吹金剑吼，恨此瀛洲路杳。知几度、琪林春老。闲倚朱阑思昨梦，对江山、感慨无人晓。但千里，月华皎。
和尧夫先生相招游夏圃
司马光（宋代）

野迥秋光满，迳微朝露寒。
登高与行远，余力尚桓桓。
和赵郎中捕蝗见寄次韵
苏轼（宋代）

麦穗人许长，谷苗牛可没。
天公独何意，忍使蝗虫发。
驱攘著令典，农事安可忽。
我仆既胼胝，我马亦款矻。
飞腾渐云少，筋力亦已竭。
苟无百篇诗，何以醒睡兀。
初如疏畎浍，渐若决澥渤。
往来供十吏，腕脱不容歇。
平生轻妄庸，熟视笑魏勃。
爱君有逸气，诗坛专斩伐。
民病何时休，吏职不可越。
慎无及世事，向空书咄咄。
依韵和蒲诚之春日即事
文同（宋代）

轻烟漠漠雨斜斜，无事常教放两衙。
问客江边求好古，倩人山里觅奇花。
新蔬宛宛生晴圃，浅溜涓涓出暖沙。
入夏杯盘须准备，绕畦亲灌邵平瓜。
如梦令·叠嶂晓埋烟雨
苏庠（宋代）

叠嶂晓埋烟雨。忽作飞花无数。整整复斜斜，来伴南枝清苦。日暮。日暮。何许云林烟树。
重到霅陇
卫宗武（宋代）

重来知几度，行屐遍松楸。
白日惟催老，黄花又送秋。
山深林翳扫，墅豁稻云收。
尽说丰年乐，田家更觉愁。
晚望
戴叔伦（唐代）

山气碧氤氲，深林带夕曛。人归孤嶂晚，犬吠隔溪云。

杉竹何年种，烟尘此地分。桃源宁异此，犹恐世间闻。
元遗山论诗有贵贱之见作此正之
李希圣（清代）

面目都随贵贱迁，陶公枯淡谢公妍。暮云春酒词清丽，却在柴烟粪火边。
溪边
吴融（唐代）

溪边花满枝，百鸟带香飞。
下有一白鹭，日斜翘石矶。
寄衣
邓氏（明代）

欲寄寒衣上帝都，连宵裁剪眼模糊。
可怜宽窄无人试，泪逐西风洒去途。
晨兴闻檐雀作
林希逸（宋代）

晨起喧喧暮自栖，梦回每每当闻鸡。有渠何用门前客，廷尉当年见处低。
酬昼师西湖春望
林逋（宋代）

笛声风暖野梅香，湖上凭阑日渐长。
一样楼台围佛寺，十分烟雨簇渔乡。
鸥横残葑多成阵，柳映危桥未着行。
终约吾师指芳草，静吟闲步岸华阳。
四月二十五日智俱侍者生日戏作此授之
释德洪（宋代）

与佛同生月，犹迟十八朝。参禅唯自肯，求法转相辽。

谷响千斤重，虚空五采描。布毛吹起处，豁尔万缘消。
送祖上人归蜀
释广闻（宋代）

只因月下瓮吞蛇，赢得南来两眼花。换手槌胸应有日，知他死款属谁家。
神步山登青云塔周览鉴海之胜次明倪公尚忠石刻韵 其一
王文诰（清代）

碧鉴弯环注上流，凤林苍翠满城头。两峰左右收沧海，一柱西城峙广州。

云路未遥偏锁塔，神山得步便登楼。当年经始需民力，遗筑今知有远谋。
吊江南老家人春梅
孟郊（唐代）

念尔筋力尽，违我衣食恩。奈何粗犷儿，生鞭见死痕。

旧使常以礼，新怨将谁吞。胡为乎泥中，消歇教义源。
飞来船
邓云霄（明代）

银潢空阔水潺潺，破浪乘风几日还。好向莲花招太乙，不须更过石帆山。
送刘改这二首
王居安（宋代）

刘子堂堂七尺躯，高谈世事奋髯须。
观渠论到前贤处，据我看髯近世无。
出语令人惊辟易，处穷无鬼敢揶揄。
徜徉闹市浑无畏，要是人间烈丈夫。
题罗观光所藏李仲宾墨竹
方回（元代）

以笔写竹如写字，何独钟王擅能事。
同是蒙恬一管笔，老手变化自然异。
胸中渭川有千亩，咄嗟办此箨龙易。
竹叶竹枝竹本根，方寸中藏竹天地。
幼年癖好此亦颇，万卷书右竹图左。
妄希眉山苏谪仙，拟学湖州文与可。
眉山一枝或两枝，湖州千朵复万朵。
李侯有之以似之，袖手独观谁识我。
次韵范氏子园居即事三首
苏籀（宋代）

花开且复谢，回首悲今昨。
席月吹参差，临芳倾凿落。
莎苹藉醉枕，风竹惊眠觉。
宾僚上马去，乌鸟相呼乐。
春光在木杪，花絮相纷箔。
酒到忘醇醨，客来无善恶。
晨起信笔
姜特立（宋代）

老翁夜不寐，最爱晨起早。
既欣邻鸡鸣，更喜林乌噪。
红日忽上窗，亟呼具衣袄。
下床一炉火，便觉春浩浩。
须臾盥洗罢，觉我神气好。
须眉白如银，大似商山皓。
因思履道贤，六十未为老。
本朝六君子，二张同一赵。
陈杜与郑公，富贵俱寿考。
嗟我亦何人，八十明年到。
不敢拟前贤，后来何足道。
粪丸夸隋珠，但可付一笑。
耳目幸聪明，时时吟续藁。
金钗虽零落，杯酒不草草。
佛头圆相赞
释慧开（宋代）

生怕云门打杀伊，韬光晦迹许多时。而今再出头来也，天上人间更有谁。
晓坐西斋
韦应物（唐代）

冬冬城鼓动，稍稍林鸦去。柳意不胜春，岩光已知曙。

寝斋有单祶，灵药为朝茹。盥漱忻景清，焚香澄神虑。

公门自常事，道心宁易处。
野望
陈良贵（宋代）

花光浓艳鸟声娇，野水平田透小桥。云散天边千丈碧，雨晴江上数峰遥。

閒从门径多栽柳，静向山林学弃瓢。节序催人春又去，绿添芳草转无聊。
除夕
韩俊（明代）

岁月无情可奈何，残灯孤馆客愁多。百年犬马心空壮，万里风云鬓已皤。

苍狗天边惊变态，涓流山下欲成河。凭谁领会鸱夷意，小艇江湖浩浩歌。
旱湖
胡仲弓（宋代）

老天动是一年晴，怪底游人不出城。
湖上几时无好况，堤边近日少吟声。
草深盍放牛羊牧，水涸难寻鸥鹭盟。
但得孤山梅不死，其他风物弗关情。
偈一百二十首 其四十
释怀深（宋代）

瞿昙学道时，菩提树下坐。忽尔见明星，漆桶便打破。

才打破始信，从前灯是火。今人学道不悟道，义路推寻外边讨。

更说从来无悟迷，大似团圞吞却枣。
云青马歌
陈克家（清代）

天山坑谷如履夷，将军事毕诗人骑。古来赞马千万语，不如辕下逢相知。

皇师辗转夙深讨，裴李临军功始表。天生神物应时须，重见云青出横扫。

清时谁敢议边才，三十六城空壮哉。但使孙阳行不到，莫嗟绝域老龙媒。
次韵和永叔石枕与笛竹簟
梅尧臣（宋代）

溪上枕剖龙卵石，蕲匠簟制蛇皮纹。
客从东方一持赠，竹色蒸青石抱云。
磨沙斲骨自含润，饱霜吊节无留尘。
京师贵豪空有力，六月耐此炎蒸剧。
旱风赤日吹热来，大厦高檐任雕饰。
头颅汗匝无富贫，虽有颁冰论官职。
官高职重冰则多，日永冰消难更得。
唯公扫室施枕簟，迎凉自感东方客。
东方客应非俗昏，能使贤人心体适。
贤人何以偏伏人，天下才名方赫赫。
我吟困穷不可听，昼夜蚊蚋苍蝇声。
蝇如远鸡耳初感，蚊若隐雷空际鸣。
葛厨顶绽屋蝎堕，菅席耒阳牛炙死。
因思杨恽废时言，但愿人生行乐尔。
公今事业在朝廷，去就尤当慎终始。
待公睡足秋风来，去奉高谈挥麈尾。
喜胡遇至
姚合（唐代）

穷居稀出入，门户满尘埃。病少闲人问，贫唯密友来。

茅斋从扫闲，药酒遣生开。多事经时别，还愁不宿回。

就林烧嫩笋，绕树拣香梅。相对题新什，迟成举罚杯。
问诠禅师
释某（宋代）

觌面难逢处，如何顾鉴咦。
乞师垂半偈，免使后人疑。
晚霁效韦苏州
周紫芝（宋代）

重雾翳晓日，相持决阴晴。须臾忽战胜，日杲中天明。

积雪压竹腰，欲举如垂旌。冰凌既融液，意气还峥嵘。

花木手新植，未可分死生。庶几僵仆根，可与微阳争。

况乃田亩间，春事亦渐营。新绿染麰麦，馀甘归竹萌。

饱食遂可料，聊助春山行。一晴亦细可，系我忧喜情。

我诗不浪作，有诗君勿轻。
新喻县苏晋叔相会
戴复古（宋代）

偶作榆溪客，还逢橘井仙。
多才出人上，笑我老吟边。
买锦囊诗卷，典衣供酒钱。
竹林青眼叔，常说仲容贤。
释牡丹亭传奇色情难坏意
程琼（清代）

何自有情因色有，何缘造色为情生。如环情色成千古，艳艳荧荧画不成。
寄远十一首 其六
李白（唐代）

阳台隔楚水，春草生黄河。相思无日夜，浩荡若流波。

流波向海去，欲见终无因。遥将一点泪，远寄如花人。
又读平泉花木记 其二
文彦博（宋代）

竹树环青嶂，楼台生碧烟。珍奇穷四海，景象冠三川。

上党夷凶日，太和归国年。此时能勇退，应遂老平泉。
水龙吟（寿郑尉，集郑姓事）
祖吴（宋代）

紫貂南北分荣南郑相、北郑相，有人瑞凤池疏秀郑仁表。月斧云斤，断成三绝，辉华星斗郑虔三绝。早岁从车，乌戎口伐，奇功立就郑元寿口伐可汗。更题衡忠义，传家清白，人道外甥似舅郑乃陈光州之甥。

好看五经说后郑钦。步蟾宫、桂香盈袖。紫橐持荷，清班布武，履声依旧郑尚书。回忆刊山，当年垂棒，月明烟袖。隐岩清秀郑太师退处隐岩，露玉风金，岁岁祝千秋寿。
寄丹丘林咏道
桑世昌（宋代）

小别俄惊岁屡周，尺书每每寄江头。
逢进共叹君肥遁，投老谁怜我倦游。
书足三冬应润屋，诗成千首必经侯。
一尊纵负东湖约，尚及黄花碧树秋。
秋怀
释文珦（宋代）

寂寥谁共语，白发对寒流。
往事浑疑梦，余生只似浮。
青虫鸣向夕，玄鸟去因秋。
故友沧江外，茫茫不可求。
晚泊金陵水亭
祖咏（唐代）

江亭当废国，秋景倍萧骚。夕照明残垒，寒潮涨古濠。

就田看鹤大，隔水见僧高。无限前朝事，醒吟易觉劳。
和少璞饮茶诗 其二
陈曾佑（清代）

品茶先品水，水佳味乃全。晨兴汲甘井，一勺手自煎。

适意岂必酒，饮中亦云仙。安得兰溪水，到此冰雪天。

置符信可调，今无苏子贤。
瑞鹤仙（贵妃生辰）
曹勋（宋代）

小梅凝秀色，泛霁霭晴和，春容初透。璿霄降仙格，觉葱葱佳气，先惊花柳。芝兰户牖。庆禀质、天长地久。有当熊避辇，嘉声懿德，六宫居右。

清昼。文箫仪凤，妙舞低云，缓锵钧奏。香传绣幄，腾非雾，上金兽。愿千龄遐算，三宫慈爱，长享兹辰劝酒。向瑶台阆苑，芳音永嫔万寿。
送朱大使朝京回迎父往福建任所
程通（明代）

三载官南闽，寸心恋北阙。玉佩朝龙颜，斑衣迎鹤发。

山青云自閒，梅黄雨初歇。别后天一方，相思共明月。
送简寿玉主簿之官临桂二首
杨万里（宋代）

柴门草径尽莓苔，不放黄尘俗子来。
诗客清晨冲雨入，梅花一子为君开。
飘萧落叶残灯火，陆续清谈浊酒杯。
二十六年才四见，骊驹抵死秪相催。
初秋同贾子贞监丞过内苑四首 其三
周伯琦（元代）

碧漪清浅绕蓬壶，翠盖红衣戏彩凫。十顷颇黎香满路，女牛渡口料应无。
丁未九日青宫侍饮
姜特立（宋代）

重阳开燕侍清躬，次第携壶到菊丛。
仙手撚花亲泛酒，此时荣遇少人同。
墨河馆连日大风
刘敞（宋代）

空桐倚不周，近戴北斗魁。上天限夷夏，自古常风霾。

我行迫隆限，周览穷荒回。魑魅丑正直，共工负其材。

初如百万兵，鸣鼓天上来。日月惨不光，星辰为之颓。

又如海水翻，洪洞奔天台。四顾无复人，但听万壑雷。

摇山堕危石，略野荒纤荄。鸟雀失食悲，虎豹忘群哀。

大叫不自闻，却行尚欲摧。而我仗汉节，何由脱氛埃。

先王外荒服，赤子弃草莱。阴奸窃号令，天网殊恢恢。

我车伤崔嵬，我马劳虺隤。感彼鸡鸣诗，聊以慰永怀。
寄酬高辇推官
齐己（唐代）

道自闲机长，诗从静境生。不知春艳尽，但觉雅风清。

竹腻题幽碧，蕉干裂脆声。何当九霄客，重叠记无名。
卢智子衡州亲迎
项安世（宋代）

初闻永嘉叟，招唤作师生。又见金华伯，扳联作弟兄。

双峰真有子，二老总关情。所愿勤诗礼，无令负甲庚。
古调歌
俞紫芝（宋代）

地钟灵，天应瑞。簇簇香苞、团作真珠蕊。玉宇瑶台分十二。要伴真娥，月里双双睡。月如花，花似月。花月生香，添此真奇异。不许扬州夸间气。昨夜春风，唤醒琼琼醉。
郊庙歌辞。享节愍太子庙乐章。送文舞出迎武舞入
佚名（唐代）

邕邕阐化凭文德，赫赫宣威藉武功。

既执羽旄先拂吹，还持玉鏚更挥空。
千叶支子
张侃（宋代）

园林绿暗花事稀，蜂愁蝶怨依夕晖。天工续续施巧手，眼边无日不芳菲。

须知万物都是假，苦泥实相第二机。支花附石水清泚，端庄自是萧然姿。

来从鹿苑尘顿洗，暂登萤窗聊发挥。芳苞攒叶毋乃密，清香徐徐风作围。

我方寂坐息百虑，对此不觉板拄颐。荒山草木能妩媚，从今细寻莫相违。
送元诤归中岩
宋祁（宋代）

景陵同坐贯花筵，日月飞驰三十年。
两股寻回江上锡，一灯分照剑南天。
岩云护钵龙降呪，林露侵衣鹤警眠。
此地相逢须重别，在家灵运已华颠。
望中条
唐彦谦（唐代）

虞乡县西郭，改观揖中条。第蓄终南小，交□□□遥。

崦深应有寺，峰近恐通桥。为语前村叟，他时寄采樵。
雨中游云林诸名胜
吴人逸（清代）

昧旦寻灵鹫，山云郁不开。一蓑冲密雨，万壑响奔雷。

人影穿林出，江声入寺来。祇因纡磴滑，迟我陟香台。
八月十五夜小雨同二弟作
韩驹（宋代）

去年看月思君处，醉后狂歌和影舞。今年与君待月时，金樽未尽雨催诗。

乐事良辰难并有，一生费诗仍费酒。君不见绿幕朱帘蜡炬香，何须拂地觅孤光。
藏春峡
黄裳（宋代）

一元长抱百花根，峡里看春野思存。只恐藏春藏不得，却随风雨过南园。
题苏武忠节图
文天祥（宋代）

漠漠愁云海戌迷，十年何事望京师。
李陵罪在偷生日，苏武功京未死时。
铁石心存无镜变，君臣义重与天期。
纵饶夜久胡尘黑，百炼丹心涅不缁。
对岩桂一首寄曹使君
毛滂（宋代）

玉阶桂影秋绰约，天风为卷浮云幕。
婵娟醉眠水晶殿，老蟾不守余花落。
苍岩忽生云月裔，仙芬凄冷真珠萼。
娟娟石畔为谁妍，香露著人清入膜。
夜深碎月寒相就，酴醾却作伤春瘦。
弄雪仙人淡紵衣，烟裙不著鸳鸯绣。
眼中寒香同谁惜，冷吟径召梅花魄，
小蛮为洗玻瓈船，晚来秋翁葡萄碧。
送李道士归南岳
张乔（唐代）

千峰隔湘水，迢递挂帆归。扫月眠苍壁，和云著褐衣。

洞虚悬溜滴，径狭长松围。只恐相寻日，人间旧识稀。
荒斋 其二
管棆（清代）

山中多夜雨，滴沥鸣空庭。晓来矫首看，四山晕螺青。

爱我菜甲长，小摘余芳馨。蔬食快得饱，陶然坐云屏。

溪声到枕上，飒飒松风听。大小两龙窟，足底千雷霆。

一泻万顷空，快哉如建瓴。
和延州经略庞龙图八咏·飞盖园
宋祁（宋代）

千骑亟游赏，宾盖纷相随。
不知是日欢，何如清夜时。
送外
钱蘅生（清代）

临别翻无语，深闺静掩扉。潇潇风雨夜，打点客中衣。
题《复庄诗问》二章 其一
方成圭（清代）

当年坛坫盛金台，未预宾筵末座杯。天北剑光沈督亢，海东云气接蓬莱。

骚情不乱灵均笔，选体能精子美才。垂老明山一携手，半生襟抱为君开。
岁寒口占
钱时（宋代）

胸中元自有溪山，更著梅花竹石间。
拭目诸公扶帝极，幽人有分一生闲。
七月二十九日诣白庙胡同宝斋寿伯茀夫人出见
郑孝胥（清代）

竹坡菊客惨相随，谁信诸孙骨亦灰。登榻招魂如见款，入门掩涕更增哀。

不祥名节嗟为祟，一往清狂渺此才。还向髽孀想遗直，可堪凭吊到狐鲐。
晋元帝庙
黎廷瑞（宋代）

不知牛继马，却道马为龙。
得士能成帝，生儿不亢宗。
荒祠烟树晚，残碣雨苔封。
往事凭谁问，春城起暮钟。
夜半观潮
钱时（宋代）

月夜舟如天上坐，极目更无山一个。
海神夜半忽出奇，雷鼓长驱雪山过。
题红梅
张瑰（宋代）

元是罗浮一种香，岁寒贞白抗冰霜。只因姚魏多相忌，点染教人别样妆。
寄汪存南
施朝干（清代）

汪子豪气不可羁，昔我见之青溪湄。踉跄布袍半碎裂，白眼肯顾膏粱儿。

堆阜峥嵘塞方寸，喑呜万里天风吹。长江大河入几席，黑龙向人头倒垂。

子遗我书值除夕，反覆展看言数百。书久未报心茫然，祇恐匆卒孤肝膈。

古来出处各有道，处非远志出小草。屈原怀石杜甫亡，轻薄为文苦颠倒。

今子纪年逾二十，《齐谐》《博物》堪搜讨。我年较长逐飞鸿，照镜朱颜难自保。

御沟杨柳春青青，忽思白下烟飘零。镫船鼓吹歌已矣，夜饮五子谁能醒。

此时张君偕子卧，吾与蔡子行前庭。郭生自起添炉火，煮茗座上流芳馨。

三更急雨鸣屋角，举头不辨河与星。悲喜变化在俄倾，辞家去里皆伶俜。

吁嗟乎鸡虫得失无休歇，邮良一去骅骝蹶。劝子孤吟廿四桥，凄凉莫怨扬州月。
如梦令 其一 七夕
张元干（宋代）

雨洗青冥风露。云外双星初度。乞巧夜楼空，月妒回廊私语。

凝伫。凝伫。不似去年情绪。
侍家君渡江时有风涛之恐
吴祖修（清代）

日斜问渡汉阳门，双桨中流浪欲翻。人世那能容李白，风波何必系章惇。

惊心频洒途穷泪，剪纸难招定后魂。还是故乡风景好，鲈鱼莼菜足江村。
和夹谷佥事题钓台十首 其五
何梦桂（宋代）

咄咄相逢话故交，不嫌万乘友渔樵。当初未有玄纁至，只好收纶学弃瓢。
与黄一秀才辈雨夜浮亭小集忆郑二
林鸿（明代）

香炧灯残意万重，与君共忆远游踪。
尺书不到经春雁，樽酒相游话夜钟。
风动栎枝翻暗鹊，雨深沙井响鸣蛩。
自惭浅薄谁招隐，尚掩丘樊学卧龙。
琐窗寒 集贤院连雨
周之琦（清代）

润逼窗纱，凉侵簟竹，顿添憔悴。将徐又紧，做出几分秋意。

对银屏、幽怀暗牵，素衾清梦谁料理。最怜他此日，纹疏静掩，夹衣初试。

空指。前游地。任罥石苔滋，井栏愁倚。回波涨晚，翠点一池萍碎。

带苍烟、归鸦倦飞，暝阴未破云更起。但虚空、冷荡柔丝，远天都是水。
酬郑毗踯躅咏
孟郊（唐代）

不似人手致，岂关地势偏。孤光袅馀翠，独影舞多妍。

迸火烧闲地，红星堕青天。忽惊物表物，嘉客为留连。
和端式上人十咏 其三 寒溪石
梅尧臣（宋代）

翠耸寒溪上，半隐寒松下。水鸟立棱角，渊鱼游穴罅。

寻常置庭槛，琐细不知价。
送许使君
董其昌（明代）

维扬淮海锡圭馀，雅爱焚香把道书。拙宦十年苍水使，论交半道碧山居。

蠙珠总逐廉泉出，龙性真于俗态疏。任是风尘满天地，可能磨泐许公渠。
金盏玉盘菊
朱翌（宋代）

玉盘金盏世称珍，天酒琼浆晓自盈。
天为我贫都乞我，我虽不饮亦关情。
送王岱麓之苍梧访应儆庵
王渐逵（明代）

湖平风静蓼花初，曙色珠光映海隅。鳌背寺边逢学士，膻羊江上访龙图。

殊方别袂情应属，万里同年兴不孤。莫向苍梧思帝子，九嶷疑望隔仙都。
致明惠莲栽
刘子翚（宋代）

玉井初浮翠出，禅风渐扇红开。
长梯顾我安得，净社如君盍来。
答柴主簿二首
林景熙（宋代）

相隔云江有梦寻，篇诗寄旧重兼金。
册林未遂鹿麋性，风雨空愁葵藿心。
老气十年看剑在，秋声一夜入灯深。
铜槃消息无人问，寂寞西楼待雁音。
和武公望从人觅酒二首
廖行之（宋代）

野店醪香尚带烟，中山醖久漫经年。
公营恶草安吾分，太白高经羡子先。
好办一尊常对月，谁能百斛更浮川。
正须浇我笑天口，富贵浮云且任缘。
解秩西还夕次葛驿二通判与签判学士留府诸君
苏颂（宋代）

远行车马出西城，风义相高一府倾。
留幕经年叨主诺，邮亭终夕困飞觥。
人烟数舍将归路，霜月三冬怆别情。
政拙自惭无惠爱，尚凭河润慰群氓。
排闷
陆游（宋代）

四十从军渭水边，功名无命气犹全。
白头烂醉东吴市，自拔长刀割彘肩。
寄芗林故人
林景熙（宋代）

狺狺多楚狗，何处续离骚。
草径无尘入，秋峰与节高。
青草湖
蒋之奇（宋代）

地无一勺水，安得有湖名。世事果如此，风波平地生。
子直画屏求题诗 谢安东山
葛立方（宋代）

人间钟鼎与山林，出处由来异此心。既是东山成雅趣，底须捉鼻更微吟。
夏日洪生左顾惠诗赋答
林朝崧（清代）

邵平瓜熟时，慧远莲开日。河朔罢传杯，茂陵方养疾。

君乘下泽车，来访维摩室。蹑屣起相迎，采薪忧若失。

为君具鸡黍，为君觅芝朮。相对劝加餐，乱离那忍述！

朱崖既弃捐，汐社多遗逸。少卿久穷困，兰成亦萧瑟。

昔如鞲上鹰，今作裈中虱。笑啼俱不敢，祸福两难必。

犹喜长吉囊，各有江生笔。君歌我再和，诗成共评隙。
偈颂五首
释文礼（宋代）

七尺单前，一蒲团地。
横亘十方，竖穷三际。
宵民
李群玉（唐代）

大雅无忧怨，宵民有爱憎。鲁侯天不遇，臧氏尔何能。

惨惨心如虺，营营舌似蝇。谁于销骨地，一鉴玉壶冰。
十一月二日与陆明府陈广文黄使君吴都曹江广
喻良能（宋代）

菊色犹黄处，梅花未发天。
三山千里客，一笑六同年。
公等多朱绂，予方乏坐毡。
清谈仍痛饮，应作画图传。
瑞鹤仙·小亭山半枕
吴潜（宋代）

小亭山半枕。又一番园林，春事整整。微阴护轻冷。早蜂狂蝶浪，褪黄消粉。阑干日永。数花飞、残崖断井。仗何人、说与东风，莫把老红吹尽。休省。烟江云嶂，楚尾吴头，自来多景。愁高怅远。身世事，但难准。况禁他，东兔西乌相逐，古古今今不问。算鸱夷、办却扁舟，个中杀稳。
寒食二首 其二
李山甫（唐代）

风烟放荡花披猖，鞦韆女儿飞短墙。绣袍驰马拾遗翠，锦袖斗短喧广场。

天地气和融霁色，池台日暖烧春光。自怜尘土无他事，空脱荷衣泥醉乡。
赠因心香兄赴大名府言师幕四首 其一
王季珠（清代）

朝摘山花夕钓鱼，乱平而后结交初。乍离乍合云无定，一笑轮年五十馀。
冬晚送长孙渐舍人归州
杜甫（唐代）

参卿休坐幄，荡子不还乡。南客潇湘外，西戎鄠杜旁。

衰年倾盖晚，费日系舟长。会面思来札，销魂逐去樯。

云晴鸥更舞，风逆雁无行。匣里雌雄剑，吹毛任选将。
送齐明水赴东阳
韩翃（唐代）

绿丝帆繂桂为樯，过尽淮山楚水长。万里移家背春谷，

一官行水向东阳。风流好爱杯中物，豪荡仍欺陌上郎。

别后心期如在眼，猿声烟色树苍苍。
赠隐者
孟贯（唐代）

世路争名利，深山独结茅。安情自得所，非道岂相交。

百尺松当户，千年鹤在巢。知君于此景，未欲等闲抛。
沁园春 用中丞敬相谢承卿送菊韵
曹伯启（元代）

菊有黄华，惠然肯来，思量意勤。见秋容淡泊，寒香馥郁，妖红俗紫，爱恶由分。玉露金风，豚蹄豆酒，不论文尊与义尊。重阳过，看匆匆暮景，苒苒行云。宾朋相与欢欣。况咀嚼颐精好致神。笑量长较短，到头是梦，春三秋九，夫复何言。冠盖名流，绅处士，特赠新诗可以群。从今后，但有花即饮，卿自纷纷。
赋得震泽晴波送人入闽
杨守阯（明代）

五湖秋水客南还，极目空明豁醉颜。素练平铺云梦泽，青螺半出洞庭山。

几行雁影孤帆外，万里天光一鉴间。南望八闽何处是，归心先已到乡关。
闲咏
周廷用（明代）

寂寂抱空虚，暇日阻游豫。
散帙散余清，泛瑟销遗虑。
纤荣吐芳辰，弱华裛清曙。
丹葩曜春曦，白杨号日暮。
层空瞀归云，修岑嗳行雾。
引领洞庭涯，徘徊不能去。
借问此何为，婴以世网故。
柱下徒栖栖，功业未由树。
怅哉揽辔途，漠尔埋轮路。
休浣循予躬，且诵《闲居赋》。
画兰
卢龙云（明代）

浥露呈秋色，含风动国香。不须滋九畹，自爱一枝芳。
春晚五言寄梦得
朱松（宋代）

美景足可惜，残春尤不堪。
晚英余燕蹴，熟颗坠莺含。
岁月蓬双鬓，生涯粟一甔。
唯思对公瑾，把酒话江南。
同敬之裕之游水谷分韵赋诗得荷风送香气五字 其二
刘昂霄（元代）

寻幽意自惬，况与佳人同。俗物不到眼，谈笑来天风。
写古五首 其四
张侃（宋代）

人心具天性，嗜好各不同。荒凉陆子祠，寒泉引碧筒。

名者身之累，千载存遗踪。独有吟诗人，时来系短篷。
夜登江楼
陆游（宋代）

平生胸中无滞留，旷然独与造物游。
天风驾我周宇县，夜半忽过江边楼。
楼前茫茫天地阔，万顷月浸空江秋。
云阶无尘鸾鹤舞，玉笛裂石鱼龙愁。
肺肝澄澈纳灏气，毛发惨栗临寒流。
世间回首真一梦，谁能更念酬恩雠！
郡厅有树晚荣早凋人不识名因题其上
白居易（唐代）

浔阳郡厅后，有树不知名。秋先梧桐落，春后桃李荣。

五月始萌动，八月已凋零。左右皆松桂，四时郁青青。

岂量雨露恩，沾濡不均平。荣枯各有分，天地本无情。

顾我亦相类，早衰向晚成。形骸少多病，三十不丰盈。

毛鬓早改变，四十白髭生。谁教两萧索，相对此江城。
减兰十梅（风）
李子正（宋代）

东风吹暖。轻动枝头娇艳头。成片惊飞。不是城南画角吹。

香英飘处。定向寿阳妆阁去。莫损柔柯。今日清香远更多。
寓言
韦庄（唐代）

为儒逢世乱，吾道欲何之。学剑已应晚，归山今又迟。

故人三载别，明月两乡悲。惆怅沧江上，星星鬓有丝。
楼居狂吟
吴龙翰（宋代）

振衣千仞兴悠哉，一日看山十二回。
胸次谁人有丘壑，便容携酒上楼来。
陶公归来图诗和黄陶庵
黄锡朋（清代）

江山寂寥历穷秋，凤为钦鸠兰为莸。天予吾骨不可柔，直者耻为曲者侯。

陶公本非石隐俦，自述先德泪欲流。日薄虞渊抱殷忧，翩然解绶藉督邮。

归来归来恋故丘，羲皇以上恣所游。尘视轩冕复何求，慨焉伤怀醉便休。

今古陆沉此神州，茫茫百端同一愁。林深风高暮飕飗，余亦荷刍凰山头。
和西蜀可准大师远寄之什
齐己（唐代）

莫知何路去追攀，空想人间出世间。杜口已同居士室，

传心休世祖师山。禅中不住方为定，说处无生始是闲。

珍重希音远相寄，乱峰西望叠孱颜。
凤凰台上忆吹箫 自题《箫鸾配》传奇后
洪炳文（清代）

滴露研朱，临池洗砚，写来韵本争传。笑上头夫婿，未渡蓝桥。

除争三生修到，消艳福、能遇神仙。超出那、尘寰欲海，忍利情天。

翩跹。鹤声嘹亮，环佩响月中，想像婵娟。疑素娥仙子，尚在人间。

轻把天机宣泄，遂成就、一段因缘。今宵也，中秋良辰，人月团圆。
闻叶初秀才东归
林逋（宋代）

高鸿多北向，极目雨余天。
春满吴山树，人登汴水船。
吟生千里月，醉尽一囊钱。
肯便怀乡邑，时清复少年。